Pranešimas žiniasklaidai

2024 m. rugpjūčio 21 d.

**Elektromobilių įkrovimo bendrovės jungiasi į LIEPA asociaciją: sieks išjudinti elektromobilumo plėtrą Lietuvoje**

**Lietuvos inovatyvios energetikos ir prekybos asociacijos (LIEPA) gretas papildė nauji nariai – lyderiaujančios elektromobilių įkrovimo infrastruktūros bendrovės „Eldrive Lithuania“, „Elektrum Lietuva“, „Enefit“ ir „In Balance grid“. Šių metų pradžioje LIEPA nare tapo ir elektromobilių įkrovimo bendrovė „Eleport“. LIEPA užsibrėžusi tikslą skatinti elektromobilių infrastruktūros plėtrą ir kurti sąlygas patogiam bei efektyviam elektromobilių įkrovimui.**

LIEPA vienija įmones, siūlančias patogios prekybos (*ang.* *convenience retail*) paslaugas kelyje bei bendroves tiekiančias energiją transportui iš atsinaujinančių šaltinių.

„Džiaugiamės, kad mūsų asociaciją papildė naujos narės, kurios turi didelių ambicijų plėsti savo elektromobilių įkrovimo infrastruktūros tinklus ir taip skatinti elektromobilumo proveržį Lietuvoje. Kuriame naujo tipo asociaciją, kurios nariai supranta, kad tradicinis prekybos degalais verslas keičiasi, todėl svarbu nelikti šios tendencijos nuošalyje ir patiems investuoti į žaliąją transformaciją“, - teigė LIEPA prezidentė Kristina Čeredničenkaitė.

Lietuvoje šiuo metu veikia 1,6 tūkst. viešų ir pusiau viešų elektromobilių įkrovimų prieigų. Pasak LIEPA prezidentės K. Čeredničenkaitės, šis skaičius sparčiai auga, nes į tinklo plėtrą investuoja tiek elektros infrastuktūros bendrovės, tiek degalinių tinklai - pavyzdžiui, „Viada“ ir „Baltic Petroleum“ pirmame degalinių elektrifikacijos etape planuoja įrengti 280 įkrovimo prieigas 140 degalinių. Per dvejus metus įkrovimo stotelės bus įrengtos 100 „Viada“ degalinių.

Visgi, nepaisant ambicingų rinkos dalyvių planų, elektromobilių įkrovimo infrastruktūra yra nepakankama. Todėl LIEPA ketina inicijuoti energetiką reguliuojančių teisės aktų pokyčius, kurie leistų taikyti lankstesnę elektros skirstymo tinklų naudojimo kainodarą, leidžiančią sumažinti elektros skirstymo kaštus, kraunant elektromobilius tuo laikotarpiu, kai elektros tinklai yra mažiau apkrauti.

Taip pat planuojama savivaldybėms pateikti rekomendacijas, kaip organizuoti konkursus elektromobilių krovimo įmonėms, siekiantiems įrengti elektromobilių krovimo infrastruktūrą savivaldybės planuojamose vietose. LIEPA taip pat numato artimai bendradarbiauti su elektros skirstymo tinklo operatoriumi – siekiama, kad, planuojant skirstymo tinklo plėtrą, būtų įvertintas būsimas poreikis viešoms elektromobilių krovimo stotelėms. Ateityje LIEPA narės numato aktyviai dalyvauti, teikiant elektros tinklo balansavimo paslaugą.

**Apie LIEPA**

2024 m. įsteigta Lietuvos inovatyvios energetikos ir prekybos asociacija (LIEPA) vienija įmones, siūlančias patogios prekybos (ang. convenience retail) paslaugas kelyje bei bendroves tiekiančias energiją transportui iš atsinaujinančių šaltinių. Asociacijai priklauso bendrovės „Baltic Petroleum“, „Eldrive Lithuania“, „Elektrum Lietuva“, „Eleport“ „Enefit“, „Eniris“, „In Balance grid“, „Kvistija“, „Tube Green“, „Viada LT“. Daugiau apie LIEPA veiklą – [www.liepa.lt](http://www.liepa.lt).

**Daugiau informacijos:**

Lietuvos inovatyvios energetikos ir prekybos asociacijos (LIEPA) prezidentė

Kristina Čeredničenkaitė

+370 652 03 993 | kristina@liepa.lt

[www.liepa.lt](http://www.liepa.lt)